### Hiru minutuko geldialdia

Taldea une jakin batean egiten ari den jarduerarik zabalena arautzeko (egituratzeko) modua da, parte hartzen duten ikasleen arteko elkarrekintza errazteko.

Irakasle bat talde osoari azalpen bat ematen ari zaionean, eta guztiei galdetzen dienean inork galderarik edo zalantzari duen, oso gutxi dira parte hartzen dutenak (kanporakoienak); lotsatienek edo barnerakoienek, ordea, apenas parte hartzen duten, nola eta ez zaien zuzenean eskatzen. Horren ordez, noizbehinka, irakasleak azalpena eten eta hiru minutuko geldialdia egingo du (edo egoki iruditzen zaion denborakoa). Hala, oinarri-talde bakoitzak ordura arte azaldutakori buruz pentsatu eta hausnartuko du. Horrez gain, jorratzen ari diren gaiaren inguruko bizpahiru galdera edo zalantza egingo dituzte, edota argi gelditu ez zaizkien bizpahiru alderdi pentsatuko dituzte. Horiek aurrerago planteatuko dituzte. Hiru minutu horiek igaro ondoren, talde bakoitzeko bozeramaileak galdera edo zalantza bat botako du (pentsatu dituzten hiruretatik). Txanda bakoitzean bana botako du talde bakoitzak. Antzeko galderaren bat aurretik beste norbaitek bota badu, ez dute esango.

Galdera guztiak egin ondoren, irakasleak azalpenari helduko dio berriro, hiru minutuko beste geldialdi bat egin arte.

*Aldaera:*

«Geldialdi» hori beste jarduera batzuetan edo horien amaieran ere egin daiteke (bideo bat ikustean, prozedura jakin bati buruzko ariketa praktikoak egitean, museo bat bisitatzean, eta abar).

*Parte-hartzea eta elkarrekintza bultzatzeko irizpideak:*

* Taldekideek bozeramaile rola txandakatu egingo dute, denek izan dezaten modu zuzenagoan parte hartzeko aukera.

*Egiturak unitate didaktikoan izan ditzakeen erabilerak:*

|  |
| --- |
| 5. taula |
| ***Egitura*** | ***Unitate didaktikoaren aurretik*** | ***Unitate didaktikoaren hasieran*** | ***Unitate didaktikoan zehar*** | ***Unitate didaktikoaren amaieran*** |
| Hiru minutuko geldialdia | Landuko den gaiarekin loturiko ideiak gogoratzea eta azaltzea. | Lantzen hasi diren gaiari buruz ezagutu nahi dituzten alderdiei buruzko galderak egitea. | Lantzen ari diren gaiari buruzko galderak eta zalantzak adieraztea. | Galderak edo zalantzak azaltzea gai baten amaieran, taldean errepasatu ostean. |